Broj: 711-I-401-P-311-17/20-17-19

Zagreb, 3. prosinca 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“, broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Ivice Kovačevića, općinskog načelnika Općine Jakšić**, na 71. sjednici, održanoj 3. prosinca 2019.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Ivice Kovačevića, općinskog načelnika Općine Jakšić, zbog moguće povrede načela djelovanja propisanih člankom 5. stavkom 1. ZSSI-a, koja proizlazi iz okolnosti da je navedeni dužnosnik, u postupku dodjele sredstava za programe javnih potreba u društvenim djelatnostima Općine Jakšić za 2017., 2018. i 2019.g. donio odluku o financiranju udruge „Malonogometni klub Jakšić“ u kojoj su sinovi dužnosnika predsjednik i tajnik kluba.**
2. **Postupak za odlučivanje o sukobu interesa protiv dužnosnika Ivice Kovačevića neće se pokrenuti vezano za okolnost iz prijave da je dužnosnik ugovorio poslove uzdržavanja nerazvrstanih cesta, poljskih putova i zimske službe tvrtki BBS-TRANS svog bratića …………………… čija supruga …………….. radi na mjestu revizora Požeško-slavonske županije te radi reviziju Općine Jakšić, s obzirom da je iz prikupljenih podataka i dokumentacije utvrđeno da dužnosnik Ivica Kovačević i ………. nisu bratići, slijedom čega ne proizlazi da je u postupanju dužnosnika došlo do moguće povrede odredbi ZSSI-a.**
3. **Postupak za odlučivanje o sukobu interesa protiv dužnosnika Ivice Kovačevića neće se pokrenuti vezano za okolnost iz prijave da dužnosnik službeno vozilo koristi tijekom cijelog dana te da je isto parkirano u njegovoj privatnoj garaži, s obzirom da je iz prikupljenih podataka i dokumentacije utvrđeno da je dužnosnik Ivica Kovačević koristio predmetno vozilo sukladno Pravilniku o korištenju službenih vozila („Službeni glasnik Općine Jakšić, broj 83/14) slijedom čega ne proizlazi da je u postupanju dužnosnika došlo do moguće povrede odredbi ZSSI-a.**
4. **Postupak za odlučivanje o sukobu interesa protiv dužnosnika Ivice Kovačevića neće se pokrenuti vezano za okolnost iz prijave da se dužnosnik u postupku prodaje i zakupa zemljišta u vlasništvu Republike Hrvatske na području Općine Jakšić pojavljivao u ulozi načelnika, kupca zemljišta i predsjednika Povjerenstva za odlučivanje o konačnoj prodaji i ustupanju u koncesiju, s obzirom da se u prijavi navodi da se navedeno dogodilo u razdoblju 2006.-2010.g., odnosno prije stupanja na snagu ZSSI-a.**
5. **Poziva se dužnosnik Ivica Kovačević da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Protiv dužnosnika Ivice Kovačevića, općinskog načelnika Općine Jakšić, podnesena je 19. srpnja 2017.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-4851-P-311/17-01-4. Povodom navedene prijave otvoren je predmet broj P-311/17.

U navedenoj prijavi u bitnom se navodi da se načelnik Općine Jakšić nalazi u sukobu interesa budući da je isposlovao posao održavanja nerazvrstanih cesta, poljskih putova i zimske službe tvrtki svog bliskog rođaka, gospodina …... Uz navedeno, podnositelj navodi i kako je supruga gospodina ……. revizorica koja obavlja unutarnji nadzor Općine Jakšić što dodatno implicira sukob interesa na višoj razini budući da se radi o nekoliko stotina tisuća kuna ugovorenom poslu koji se odvija bez kvalitetnog nadzora, a čemu može posvjedočiti komunalni redar koji je zadužen za provjeru kvalitete učinjenog i kvantitete utrošenog materijala. Nadalje, navodi se kako dužnosnik učestalo isplaćuje po nekoliko tisuća kuna malonogometnom klubu unutar kojeg mu jedan sin radi kao predsjednik kluba, a drugi kao osoba za zastupanje. Isto tako, navodi se i da dužnosnik isključivo, dvadeset i četiri sata dnevno, koristi službeno vozilo kupljeno za službene potrebe zaposlenika te da je isto parkirano u njegovoj privatnoj garaži.

Dana 27. srpnja 2017.g. podnesena je i dopuna neanonimne prijave koja je u knjizi ulazne pošte Povjerenstva zaprimljena pod brojem: 711-U-4945-P-311/17-02-4, a u kojoj se navodi da se dužnosnik u postupku prodaje i davanja u zakup zemljišta u vlasništvu Republike Hrvatske u Općini Radoboj pojavljivao u trostrukoj ulozi i to kao načelnik Općine, kao kupac zemljišta i kao predsjednik Povjerenstva za odlučivanje o konačnoj prodaji i ustupanju u koncesiju te je na taj način pogodovao određenom broju osoba.

Povjerenstvo je dana 24. srpnja 2017.g. od podnositelja prijave zatražilo daljnju dopunu prijave dostavom relevantnih podataka i dokumentacije te je podnositelj dostavio dopune prijave dana 26. srpnja 2017.g. i 4. kolovoza 2017.g. U predmetnim dopunama prijave podnositelj navodi kako je tvrtka gospodina ……. društvo BBS-TRANS te se isto nalazi u mjestu Trenkovo, Mirogojska 26 D, OIB: 51479481676, MBS:92357407 te da su dužnosnik Ivica Kovačević i gospodin ……. rodbinski povezani preko majki koje su sestre ili polusestre. Nadalje, navodi se da društvo BBS-TRANS više od deset godina skrbi za ceste, deponije itd. na području Općine Jakšić, a da je supruga gospodina ………………. zaposlenica na radnom mjestu revizora Požeško-slavonske županije i radi reviziju Općine Jakšić te se niti jednom iz iste nije izuzela, iako joj je muž bliski rođak dužnosnika Ivice Kovačevića. Nadalje, podnositelj navodi da je u registru Udruga naveden Malonogometni klub Jakšić, OIB: 12254342287, registriran 09. studenog 2016.g. u kojem su vodeće osobe ………………………….., djeca dužnosnika, od kojih je jedan predsjednik kluba, a drugi osoba zadužena za zastupanje kluba. U odnosu na prodaju zemljišta u vlasništvu Republike Hrvatske, podnositelj navodi da je vremenski period u kojem su se odvijale inkriminirane prodaje razdoblje 2006.g.-2010.g. te da podnositelj nije uspio doći do dokumentacije o navedenoj prodaji budući da istu u svojem uredu čuva načelnik Općine Jakšić, ali da je iz imovinske kartice dužnosnika razvidno da isti posjeduje veliku površinu zemlje kupljenu baš u tom periodu te da su na istoj nikli voćnjaci u suradnji sa interesno povezanim osobama koji svi imaju parcele jedni kraj drugih. Podnositelj navodi i da postoji niz privatno podnesenih tužbi nezadovoljnika načinom prodaje tih zemljišta. U prilogu dopuni prijave podnositelj je dostavio i rješenje Povjerenika za informiranje KLASA: UP/II-008-07/19-01/126, URBROJ: 4001-01/06-19-1 kojim se nalaže Općini Jakšić da u roku 8 dana od zaprimanja predmenog rješenja riješi zahtjev za pristup informacijama ……………., a koji se odnosi na presliku zapisnika o proračunskom nadzoru.

Člankom 3. stavkom 1. podstavkom 43. ZSSI-a propisano je da su općinski načelnici dužnosnici u smislu navedenog Zakona. Uvidom u Registar dužnosnika Povjerenstvo je utvrdilo da je Ivica Kovačević obnašao dužnost općinskog načelnika Općine Jakšić u mandatu 2013.-2017.g. te ponovno od 8. lipnja 2017.g. Stoga je Ivica Kovačević, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 4. ZSSI-a je propisano da su povezane osobe u smislu ZSSI-a bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Člankom 4. stavkom 5. ZSSI-a propisano je da su povezane osobe u smislu toga Zakona osobe navedene u stavku 2. ovog članka (članovi obitelji dužnosnika) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

U odnosu na navode u prijavi da je dužnosnik u postupku dodjele sredstava za programe javnih potreba u društvenim djelatnostima Općine Jakšić za 2017., 2018. i 2019.g. donio odluku o financiranju udruge Malonogometni klub Jakšić ( u daljnjem tekstu; MNK Jakšić) u kojoj su sinovi dužnosnika predsjednik i tajnik kluba Povjerenstvo je od Općine Jakšić i MNK Jakšić zatražilo dostavu relevantnih podataka i dokumentacije u odnosu na postupanje dužnosnika prilikom dodijele predmetnih sredstava te je izvršilo uvid u registar Udruga.

 MNK Jakšić dostavio je Povjerenstvu očitovanje dana 04. listopada 2019.g. u kojem se navodi da MNK Jakšić kao udruga ne vrši isplate fizičkim osobama, osim naknade troškova za suđenje na utakmicama što je vidljivo u javno objavljenim finanacijskim izvješćima udruge. Nadalje, navodi se da se niti jednom članu udruge ne isplaćuju novčane naknade po osnovi obavljanja određenih funkcija pa tako iste nisu isplaćene niti ………………….. koji je predsjednik kluba niti ………………………. koji je tajnik kluba. Nadalje, a u odnosu na postupak dobivanja sredstava iz javnih izvora navodi se da je klub osnovan 2016.g. i da tu prvu godinu nisu bili stečeni uvjeti za financiranje iz javnih izvora koji su kasnije stečeni, a odnose se izvore dobivene od Općine Jakšić i Požeško-slavonske županije, već se klub sam financirao što je knjigovodstveno bilo evidentirano kao obveza prema osnivačima. Navodi se i kako je izvršni odbor 2018.g. donio odluku o otpustu tih obveza te su one potom evidentirane kao prihod od donacija. U prilogu predmetnog očitovanja dostavljeni su Odluka o otpustu obaveza od 29. listopada 2018.g., financijski izvještaj za razdoblje od 1. siječnja 2018.g. do 31. prosinca 2018.g. i 1. siječnja 2017.g. do 31. prosinca 2017.g. te popis sudaca kojima su isplaćeni troškovi za suđenje na utakmicama kluba.

 Općina Jakšić dostavila je Povjerenstvu očitovanje dana 17. listopada 2019.g. u kojem navodi da je MNK Jakšić registriran 2016.g. te da nije bio financiran sredstvima Općine Jakšić do 2017.g. kada osvajaju prvo mjesto u 2. Županijskoj malonogometnoj ligi i kada su mu po javnom pozivu dodijeljena sredstva u iznosu od 3.000,00 kuna. Nadalje, Općina navodi kako je u sezoni 2017./2018. MNK Jakšić osvojio županijski kup te im se po javnom pozivu dodijeljuju sredstva u iznosu od 5.000,00 kuna. Isto tako, nadalje navodi kako je u sezoni 2018./2019. MNK Jakšić osvojio prvo mjesto u 1. Županijskoj malonogometnoj ligi te stječu pravo ulaska u 2. Hrvatsku malonogometnu ligu istok te osvajaju županijski kup pa im se za 2019.g., sukladno Pravilniku i ocjenjivanju kvalitete prijavljenih programa/projekata od strane Stručnog povjerenstva dodjeljuje iznos od 14.000,00 kuna. U prilog očitovanju Općina dostavlja javne pozive, obrasce za prijavu i popis korisnika tekućih donacija za 2017.g. i 2018.g. kao i svu relevantnu dokumentaciju o provedenom postupku sufinanciranja programa i projekata udruga iz proračuna Općine Jakšić za 2019.g.

 Uvidom u Registar udruga Povjerenstvo je utvrdilo da je pod registarskim brojem 11000943, OIB: 12254342287 upisana udruga MNK Jakšić sa sjedištem u Jakšiću, Osječka 2. Navedena udruga upisana je dana 7. listopada 2016.g. te su kao osobe ovlaštene na zastupanje udruge navedeni ……………………………………………..

 Uvidom u dokumentaciju dostavljenu od strane Općine Jakšić vezano za postupak dodijeljivanja sredstava za programe javnih potreba za 2017. i 2018.g. Povjerenstvo je utvrdilo kako je 2. siječnja 2017.g., na temelju javnog poziva, donesena odluka o dodijeli sredstava za programe javnih potreba u društvenim djelatnostima za 2017.g. kojom su, uz ostalih dvanaest udruga, dodijeljena sredstva i udruzi MNK Jakšić u visini od 3.000,00 kuna. Navedenu odluku donio je i potpisao dužnosnik Ivan Kovačević. Nadalje, Povjerenstvo je utvrdilo kako je 2. siječnja 2018.g. na temelju javnog poziva, donesena odluka o dodijeli sredstava za programe javnih potreba u društvenim djelatnostima za 2018.g. kojom su, uz ostalih dvanaest udruga, dodijeljena sredstva i udruzi MNK Jakšić u visini od 5.000,00 kuna. Navedenu odluku donio je i potpisao dužnosnik Ivan Kovačević. Uvidom u odluku Općine Jakšić od 23. siječnja 2019.g. KLASA: 022-01/19-01/17, URBROJ: 2177/04-02/19-3 Povjerenstvo je utvrdilo kako je, nakon raspisivanja javnog poziva, dužnosik Ivan Kovačević imenovao Stručno Povjerenstvo za finanaciranje programa i projekata udruga od interesa za opće dobro na području Općine Jakšić. Za članove Povjerenstva imenovani su ……………………………………………….. čija zadaća, prospisana člankom 3. predmetne Odluke, je otvaranje prijava, provjera propisanih formalnih uvjeta prijava i ocjenjivanje prijava te predlaganje Odluke o odabiru koju donosi općinski načelnik. Uvidom u Prijedlog odluke Povjerenstva utvrđeno je da je isto predložilo šest udruga iz područja kulture i drugih djelatnosti te sedam sportskih udruga među kojima je i MNK Jakšić za koju se predlaže dodijela financijskih sredstava u iznosu od 14.000,00 kuna. Nadalje, uvidom u Odluku o odabiru programa /projekata udruga koje udruge provode na području Općine Jakšić i visini finanacijske potpore iz proračuna Općine Jakšić za 2019.g od 8. veljače 2019.g. odobreno je financiranje udruga onako kako je to predložilo Službeno Povjerenstvo. Navedenu odluku donio je i potpisao dužnosnik Ivan Kovačević.

Uvidom u Pravilnik o financiranju udruga iz proračuna Općine Jakšić donesenom 7. siječnja 2019.g. Povjerenstvo je utvrdilo kako je člankom 3. Pravilnika propisano da se financiranje udruga provodi na temelju javnog poziva, a člankom 4. da općinski načelnik odlučuje o raspisivanju i objavi javnog poziva. Nadalje, člankom 6. Pravilnika propisano je da se prijava s propisanom dokumentacijom podnosi Povjerenstvu za provedbu javnog poziva. Člankom 7. propisano je da Povjerensvo imenuje općinski načelnik, a člankom 8. da konačnu odluku o odobravanju ili neodobravanju financijskih sredstava donosi općinski načelnik.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka ZSSI-a propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Iz prikupljenih podataka i dokumentacije Povjerenstvo je utvrdilo da s obzirom da sinovi dužnosnika obavljaju funkcije u tijelima udruge MNK Jakšić, navedena se udruga opravdano se može smatrati interesno povezanom s dužnosnikom u smislu članka 4. stavka 5. ZSSI-a.

Slijedom navedenog, okolnost da je dužnosnik Ivan Kovačević dodijelio financijska sredstava iz Proračuna Općine Jakšić Udruzi MNK Jakšić, iz kojih je razvidno kako je u postupcima dodjele sredstava odluke donosio i potpisivao dužnosnik Ivica Kovačević, a obzirom na povezanost s navedenom Udrugom, upućuje na mogućnost da navedeni dužnosnik nije poduzimao odgovarajuće mjere u svrhu očuvanja nepristranost i vlastite vjerodostojnost te povjerenja građana da ne koristi javnu dužnost za osobni probitak, odnosno probitak povezane osobe. Stoga je Povjerenstvo odlučilo kao u točki I. izreke.

Povjerenstvo je povodom navoda u zaprimljenoj prijavi i dopunama iste o srodstvu dužnosnika i ………………….. zatražilo od Ureda državne uprave u Požeško-slavonskoj županiji, Matičnog ureda Jakšić zatražilo izvatke iz matice rođenih za Ivicu Kovačevića i …………………… te njihove roditelje kako bi utvrdilo postoje li okolnosti koje upućuju na moguću povredu odredbi ZSSI-a u vezi predmetnih okolnosti.

Uvidom u dostavljene izvatke iz matice rođenih i usporedbom predmetnih podataka Povjerenstvo je utvrdilo kako dužnosnik Ivica Kovačević i gospodin ………………. nisu u odnosu bliskog srodstva odnosno nisu bratići, slijedom čega dužnosnik, u smislu čl. 4. ZSSI-a, ne može biti interesno povezan s gospodinom ………. te ne proizlazi da je iz postupanja dužnosnika došlo do moguće povrede odredbi ZSSI-a.

U odnosu na prijavu o supruzi gospodina ………., Povjerenstvo je uvidom u mrežne stranice Požeško- slavnoske županije (<https://www.pszupanija.hr>) utvrdilo kako je ………. pročelnica Ureda za unutarnju reviziju. Međutim, budući da suprug ……………. nije bratić dužnosnika Ivice Kovačevića okolnost da ………………. provodi unutarnju reviziju Općine ne dovodi dužnosnika u potencijalni sukob interesa sukladno ZSSI-u. Nadalje, u odnosu na navode podnositelja da se …………… dužna izuzeti iz postupka provođenja revizije Općine Jakšić, Povjerenstvo ukazuje da je ………….. službenica te se stoga na istu ne primjenjuju odredbe ZSSI-a u smislu njezine obveze izuzimanja odnosno utvrđivanja njezinog potencijalnog sukoba interesa.

Slijedom navedenog, Povjerenstvo je odlučilo kao u točki II. izreke.

Nadalje, a u odnosu na okolnost navoda iz prijave da je dužnosnik koristio službeno vozilo tijekom cijelog dana te da je isto parkirano u njegovoj privatnoj garaži, Povjerenstvo je od Jedinstvenog upravnog odjela Općine Jakšić zatražilo podatke o broju službenih vozila koje posjeduje Općina kao i podatke kome su predmetna vozila dana na korištenje i temeljem kojeg pravnog akta.

Dana 17. listpada 2019.g. Općina Jakšić je Povjerenstvu dostavila podatke o službenim vozilima iz kojih je razvidno da Općina posjeduje tri službena vozilai to: Škodu Rapid kupljenu 2014.g. koju koristi načelnik Ivica Kovačević prema Pravilniku o korištenju služebnih vozila („Službeni glasnik Općine Jakšić“, broj 83/14) i Odluci o ovlaštenju korištenja službenog vozila KLASA: 022-01/14-01/12, URBROJ: 2177/04-02/01-14-1 od 18. veljače 2014.g. i KLASA: 022-01/17-01/30, URBROJ: 2177/04-02/17-1 od 8. lipnja 2017.g., Peugeot Partner kupljen 2009.g. kojeg koriste svi službenici i namještenici Općine u skladu s gore citiranim pravlnikom za potrebe službe u radnom vremenu te komunalni traktor, TUBER 50, kupljen 2017.g. za potrebe rada vlastitog pogona.

Uvidom u dostavljen Pravilnik o korištenju službenih vozila („Službeni glasnik Općine Jakšić“, broj 83/14) Povjerenstvo je utvrdilo kako je člankom 2. Pravilnika propisano da općinski načelnik ima pravo korištenja službenog automobila 24 sata dnevno te da se navedeno korištenje smatra korištenjem u službene svrhe, dok je Odlukama od 18. veljače 2014.g. i 8. lipnja 2017.g. dužnosnik Ivica Kovačević ovlašten na korištenje automobila Škoda Rapid, registracijske oznake PŽ740CT sukladno članku 2. Pravilnika. Slijedom navedenog, Povjerenstvo je utvrdilo da budući da je dužnosnik prilikom korištenja vozila postupao sukladno Pravilniku o korištenju službenih vozila („Službeni glasnik Općine Jakšić“, broj 83/14) isti svojim postupanjem nije povrijedio odredbe ZSSI-a. Stoga, Povjerenstvo je odlučilo kao u točki III izreke.

U odnosu na navode iz prijave da se dužnosnik u postupku prodaje i zakupa zemljišta u vlasništvu Republike Hrvatske na području Općine Jakšić pojavljivao u ulozi načelnika, kupca zemljišta i predsjednika Povjerenstva za odlučivanje o konačnoj prodaji i ustupanju u koncesiju Povjerenstvo je iz prijave utvrdilo da se postupanje na koje podnositelj u prijavi upire dogodilo u razdoblju 2006.g.-2010.g. odnosno u vremenu prije stupanja na snagu ZSSI-a. Slijedom navedenog, Povjerenstvo ne može propitivati je li određeno ponašanje dužnosnika koje se dogodilo prije stupanja na snagu ZSSI-a ( 10. ožujka 2011.g.) protivno odredbama ZSSI-a. Ujedno, Povjerenstvo nije nadležno niti pokrenuti postupak u kojem bi svojom odlukom utvrđivalo je li određeno postupanje dužnosnika bilo protivno odredbama prethodno važećeg Zakona o sprječavanju sukoba interesa u obnašanju javnih dužnosti („Narodne novine“, broj 163/03, 94/04, 48/05., 141/06., 60/08., 38/09. i 92/10.). Stoga, Povjerenstvo je odlučilo kao u točki IV izreke.

Poziva se dužnosnik Ivica Kovačević da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz obrazloženja ove odluke te da Povjerenstvu dostavi relevantnu dokumentaciju s kojom raspolaže.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivan Kovačević, elektronička dostava
2. Na znanje podnositelju prijave
3. Objava na internetskoj stranici Povjerenstva
4. Pismohrana